Ekspert: Fremtidens bank er gennemsigtig

Finans Eksklusivt for kunder

”Bitcoin løser ingen problemer for bankerne, men det kan blockchain-teknologien måske.”



Det siger David Birch, grundlægger af Consult Hyperion i forbindelse med Finance IT Day i Industriens Hus i København torsdag.



Konferencen arrangeres af CFIR, en klyngeorganisation for virksomheder, start-ups og universiteter indenfor fintech, finans og it.



Bankrøverier var et omfattende problem for amerikanske finansinstitutioner under den store depression i 1930'erne. I 1936 tegnede arkitekten Francis Keally "The Glass Bank", med store glasflader ud mod gaden.



”Ideen var, at du ikke kan røve en glasbank - ikke engang hvis du arbejder der,” siger David Birch.



Glasbanken blev aldrig bygget, men den er nu på vej i en virtuel udgave.



”Alle kan se hvad der foregår hele tiden, og det gør blockchain-teknologien. Med shared ledger-systemer kan vi bygge den glasbank,” siger han.



Ifølge David Birch er øget gennemsigtighed ikke noget bankdirektører burde frygte.



”I midten af 1800-tallet var jernbaneselskaber de vigtigste virksomheder, på samme måde som bankerne er i dag. Men fordi ingen forstod deres regnskaber, gik flere af de største konkurs, og derefter blev regnskabsstandarder indført. Det har ændret kapitalismen,” siger han.